Ek gooi wye draai om kykNET | Netwerk24
Ek gooi wye draai om kykNET
Deur Louis Lategan, Vanderbijlpark 30 Mei 2020 00:00
Dalk is dit net lockdown blues, maar hoekom voel ek deesdae so huilerig en teleurgesteld met kykNET (kanaal 144) se nuus 19:00?
Die hele wêreld is waar hy is as gevolg van die virus en geen mens is onaangeraak daardeur nie, maar feitlik geen daaglikse statistieke oor nuwe gevalle, sterftes en brandpunte word prominent op die nuus gedeel nie. Soms flits daar onderaan die skerm 'n klompie woorde oor die jongste syfers en sterftes verby.
Dis nou te sê as daar nie veel belangriker "nuus" is oor sokker of rugby se jongste skuiwe en kopies nie. Dít in teenstelling met 'n krisis wat ons land verlam en verarm.
Skakel jy oor na eNCA (kanaal 403) en jy kry baie beter waarde vir jou geld en tyd. Die erns en diepte van sy nuusberigte oor spesifiek Covid-19 is myle beter as kykNET s'n. En ja, dis in Engels, maar wat daarvan? Ek soek die jongste, relevante nuus oor my land en sy mense in hierdie krisis en ongelukkig kry ek dit definitief nie meer op kanaal 144 nie.